1.

Komissio viittaa arvoisan parlamentin jäsenen kirjalliseen kysymykseen E-3898/02 (1) antamaansa vastaukseen, joka jo kattaa suurimman osan mainitusta ajanjaksosta (vuodesta 2000 lähtien). Seuraavat uudet tiedot ovat kuitenkin juuri tulleet saataville: Euroopan investointipankin (EIP) ryhmään kuuluva erityisrahoituslaitos Euroopan investointirahasto (EIR) on taannut yhteisörahoitteisen ”pk-yritysten takausjärjestelmän” avulla Portugalissa sijaitsevien pienten ja keskisuurten yritysten lainoja. Takaukset olivat suuruudeltaan yhteensä 75 348 euroa vuonna 2000, 92 778 euroa vuonna 2001, 10 599 891 euroa vuonna 2002 ja 6 057 502 euroa vuonna 2003. Luvut perustuvat portugalilaisen välittäjän SPGM:n EIR:lle antamiin tietoihin. Euroopan teknologiaohjelman ETF-käynnistysjärjestelmän yhteydessä allekirjoitettiin joulukuussa 2002 5 000 000 euron sijoitussopimus portugalilaisen pääomasijoitusten yleisrahaston kanssa. Rahasto keskittyy innovatiivisiin nopean kasvun pk-yrityksiin Portugalissa (80 %) ja Galiciassa (20 %), ja sen kokonaisvarat ovat tällä hetkellä 20 miljoonaa euroa. ETF-käynnistysjärjestelmän osuus on 25 prosenttia. Pääomasijoitusrahasto alkoi käyttää rahoitusta tammikuussa 2003 tehdäkseen sijoituksia portfolioyrityksiin, ja on tähän mennessä tehnyt yhden EIR:lle ilmoitetun investoinnin, jonka suuruus on 1236555 euroa. Komissio ilmoittaa lisäksi arvoisalle parlamentin jäsenelle, että pk-yrityksille myönnettävä tuki on avainasemassa EAKR:n kuluvan kauden (2000—2006) yhteisön tukikehyksessä, onhan tuettavista yrityksistä 90 prosenttia pk-yrityksiä. A. Pk-yritysten tuet muodostavat näin ollen 50 prosenttia myönnetyistä julkisista tuista talousalan toimintaohjelmassa. Muihin toimintaohjelmiin sisältyy myös aloitekokonaisuuksia pk-yritysten tueksi — näitä ovat muun muassa alueellisten ohjelmien toimintalinjaan 3 kuuluvat aloitteet (taulukko pk-yrityksille annettaviin Euroopan aluekehitysrahaston (EAKR) tukiin osoitetuista rahoitusmääristä lähetetään suoraan arvoisalle parlamentin jäsenelle sekä parlamentin sihteeristölle). B. Euroopan työllisyysstrategiassa määritellään laajat puitteet työpaikkojen luomista kaikkialla unionissa tukevien toimintalinjojen kehittämiselle. Portugalin kansallisessa toimintasuunnitelmassa Euroopan työllisyysstrategian poliittiset painopisteet siirretään kansalliseen työllisyyspolitiikkaan, ja siinä on asetettu tavoitteeksi, että kokonaistyöllisyysaste on 70 prosenttia vuoteen 2010 mennessä. Portugalin kansallisen toimintasuunnitelman pääasiallinen rahoitusväline on Euroopan sosiaalirahasto (ESR), ja rahoituksen määrä on yhteensä yli 4,7 miljardia euroa nykyisen yhteisön tukikehyksen (YTK) III puitteissa. Kun otetaan huomioon, että yli 92 prosentilla Portugalin yrityksistä on alle 20 työntekijää, huomattava osa ESR:n tuesta kohdistuu tähän yritysryhmään. Euroopan työllisyysstrategiaa vuosina 1997—2002 käsittelevä tuore arviointi osoittaa, että Euroopan työllisyysstrategian täytäntöönpanosta Portugalissa johtuva työpaikkojen nettolisäys oli yli 20 000 uutta työpaikkaa pelkästään vuonna 2001. Vaikka ESR:sta ei suoraan tueta työpaikkojen luomista (lukuun ottamatta toimia, joilla työttömiä kannustetaan luomaan työpaikkoja itselleen), ESR myötävaikuttaa taloudessa kestävien työpaikkojen luomiseen tukemalla politiikkaa ja toimenpiteitä, jotka edistävät työmarkkinoiden lujittamista ja ammattitaitoisen työvoiman lisäämistä. ESR:sta tuettuja suoria toimenpiteitä ovat seuraavat: — Ammatillinen jatkokoulutus — tukea saa vuosittain yli 400 000 henkilöä. — Ammatilliset oppisopimukset — tukea saa vuosittain yli 200 000 henkilöä. — Ammattikoulut — näissä kouluissa opiskelee vuosittain yli 30 000 nuorta aikuista. — Sosiaaliset työmarkkinat — tukea saa vuosittain yli 30 000 henkilöä (lähinnä muita heikommassa asemassa olevista yhteiskuntaryhmistä). Lisäksi Euroopan työllisyysstrategia myötävaikuttaa työpaikkojen syntymiseen viemällä eteenpäin lain-säädäntöpuitteiden yksinkertaistamista uusien yritysten ja työnormien luomiseksi, naisten työllisyysasteen nostamista lapsenhoitopalvelujen avulla, aktiivisen ikääntymisen edistämistä, paikallisten työllisyysaloitteiden kehittämistä sekä työn laadun parantamista ja sen houkuttelevuuden lisäämistä. Portugalin viranomaiset tukevat myös projekteja, joilla edistetään innovointia vireyttämällä yritysten ja teknologian tutkimus- ja kehitysorganisaatioiden (T & K) välisiä yhteenliittymiä. Tavoitteeseen pyritään tiedeohjelman toimenpiteen 2.3 ja talous-/Prime-ohjelman avulla. Kyseiseen ohjelmaan sisältyy myös muita innovaatioprojekteihin liittyviä budjettikohtia, esimerkiksi SIME-toimi, jolla pyritään lisäämään yritysten nykyaikaistamista innovaatiokeinoin, IDEIA-ohjelma sekä julkisen ja yksityisen sektorin kumppanuudet.